朝鮮，南掌，緬甸使，回子，安南從臣。同上一船。溯流向東北行。阜陵週遭。松杉蓊鬱。彩亭雕榭。曲曲隱映。以佳麗之境。兼蕭灑之趣。眞是仙區也。歷藏舟閣。豎石柱於河中。傍嵌木版。上覆𤭁瓦。屋橫可五間。縱可二十間。高可二丈。浮龍舟于閣內。又歷金鰲，玉蝀橋。甎築爲九虹霓。跨穹窿白玉梁。兩邊飾靑石欄干。兩頭立華表。東曰金鰲。西曰玉蝀。船行數里。北至天香齋前下岸。左右朝房，營舍，酒樓，茶鋪。宛如一都市。東北。有觀戱殿閣而制度與熱河一段。正殿二層。東西五間。下層正中一間。爲御座。左右各二間。皆嵌琉璃窓。妃嬪觀光於窓內。太監供給於窓外。東西序各數十間。宗室，諸王，貝勒，閣部大臣。坐於東序重行。西向北上。蒙古回部，諸王，貝勒，安南王，朝鮮，安南，南掌，緬甸使臺灣生番。坐於西序重行。東向北上。皇上自內殿。御常服。乘肩輿出。由西序北夾門。入戱殿。參宴諸臣。出跪西序南夾門外迎駕。殿南爲戱閣三層。上層曰淸音閣。中層曰蓬閬，咸韺。下層曰春臺宣豫。作樂扮戱於閣中。卯時始戱。未時止戱。而皆演唐僧三藏西遊記。殿庭排列奇花里草。升沈香烟。亦如熱河。而以盆檜盤屈。爲猿，象，鶴，鹿形。柯葉靑新。神巧絶等。熱河所無也。始戱後。宣饌凡三度。而第一第三。宣御卓所排。第二。各具一盤。宣之。撤饌後三度。皆宣酪茶。止戱前。軍器大臣和珅。領欽賜各種頒于參宴諸臣。余與正使。各蘋果一楪。普洱茶一壺。茶膏一匣。書狀官蘋果一楪。普洱茶一壺。祇受就班後。太監傳皇旨曰。晩暑如此。參宴諸臣。必有渴而求飮者。可與西瓜或淸茶。各從其願。余求西瓜噉之。止戱後。歸寓館。禮部因皇旨。頒送御膳餑餑果品各種。